2015 йылдың 28 авгусында «Башҡортостан» гәзите «Нисек йәшәйһең, ауыл?» рубрикаһында хәбәрсе Ансар Нуретдинов әҙерләгән «Таныпҡа йән өрә Ҡайынлыҡ» тигән махсус бит баҫып сығарҙы. Унда гәрәй ырыуы башҡорттары төйәк иткән ауылдың ҡыҫҡаса тарихы урын алған. Яҙманың Советтар Союзы Геройы Шәриф Сөләймәновҡа бағышланған бүлегендә был арҙаҡлы хужалыҡ һәм партия эшмәкәренең тормош юлына байҡау яһала, Бөйөк Ватан һуғышы күрһәткән батырлығы һүрәтләнә. Ауылдың иң оло кешеһе, 91 йәшен тултырған тыл һалдаты Нәһәҙиә Ғәбдрәүеф ҡыҙы Ғәбдрәүефова йәшәлгән ғүмеренән ҡәнәғәт булып, гәзит аша барлыҡ кимәлдәге етәкселәргә үҙ рәхмәтен еткерә. Материалда шулай уҡ, яҡташтары өсөн изге эш ҡылып, «Гөл-Нурия» исемле мәсет һалдырған нефть сәнәғәте ветераны Франс Сәрүәров, Советтар Союзы Геройы Шәриф Сөләймәнов исемен йөрөткән урындағы мәктәп уҡыусыларының рәсем төшөрөү һәм ағас оҫталары түңәрәктәрендә шөғөлләнеүе, ауыл мәҙәниәт йортоноң эше тураһында ла йылы бәйән ителә.